
Új radiojelzett szénhidrát alapú radiofarmakonok alkalmazhatóságának vizsgálata experimentális emlőtumorok diagnosztikájában

Kulcsszavak: emlőrák; PET képalkotás; ciklodextrinek ; PGE2 termelés; angiogenezis
A daganatos megbetegedések napjaink egyik legjelentősebb globális egészségügyi kihívását jelentik. Az emlőrák a nők körében az egyik leggyakrabban előforduló daganattípus, világszerte évente 2,3 millió új megbetegedést diagnosztizálnak. Ezen ráktípus diagnózisát nehezíti, hogy az emlőrák heterogén, különböző molekuláris altípusai ismertek (pl. HER2-pozitív). Ezek eltérő biológiai tulajdonságokkal rendelkeznek, ezáltal különböző terápiás stratégiák létrehozását igénylik. Az emlődaganatok diagnosztikájában és stádium meghatározásában a hagyományos képalkotó eljárások mellett, egyre nagyobb
teret hódít a pozitron emissziós tomográfia (PET). Irodalomból ismert, hogy a daganatok angiogenezisében közvetett módon szerepe van a prosztaglandin E2 (PGE2) molekulának, amely kimutatására alkalmasak a radiojelzett ciklodextrinek.
Munkánkban célul tűztük ki, hogy in vivo PET képalkotással nyomon követjük experimentális emlőtumorok PGE2 termelését radiojelzett ciklodextrinekkel. Vizsgálatainkhoz MDA-MB-HER2-pozitív és 4T1 tripla negatív sejtvonalakat használtunk, amelyekből szubkután injektálással CB17 SCID egerekben (12 hetes nőstény, n= 36) hoztunk létre daganatokat. A daganat-indukciót követően hetente PET felvételeket készítettünk intravénásan injektált kb. 10 MBq [68Ga]Ga-NODAGA-HPBCD és[68Ga]Ga-DOTAGA-RAMEB radiofarmakonok alkalmazásával. A PET vizsgálatokat ex vivo biodisztribúciós mérésekkel egészítettük ki.
Eredményként in vivo vizsgálataink során megállapítottuk, hogy a két különböző biológiai tulajdonsággal rendelkező daganattípus eltérő radiofarmakon akkumulációt mutatott a tumor növekedésétől függően. A HER2-pozitív daganatok SUVmean értéke mindkét radiofarmakon esetén 9 hét alatt kb. 0,025-ről 0,05-re emelkedett. A 4T1 tumoroknál is hasonló tendencia volt megfigyelhető, amely szerint a tumor méretének növekedésével csökkent a farmakon által prezentált SUVmean érték: kb. 0,02-ről 0,04-re nőtt. Az ex vivo biodisztribúciós mérések korreláltak a PET mérésekkel. A HER2-pozitív daganatok mindkét radiofarmakont minden mért időpontban szignifikánsan (p≤0,05) nagyobb mennyiségben halmozták.
Összességében megállapítható, hogy a daganatok növekedése során az angiogenezissel közvetetten összefüggő folyamatok – pl. PGE2 termelés – nem mutat konstans növekedést, ami PET vizsgálatokkal és specifikus radiofarmakonokkal kimutatható lenne.



